CELEX: C2005/193/33
Language: et
Date: 2005-08-06 00:00:00
Title: Kohtuasi C-249/05: Euroopa Ühenduste Komisjoni 15. juunil 2005 hagi Soome Vabariigi vastu

6.8.2005   
            
            
               ET
            
            
               Euroopa Liidu Teataja
            
            
               C 193/21
            
         Euroopa Ühenduste Komisjoni 15. juunil 2005 hagi Soome Vabariigi vastu
   (Kohtuasi C-249/05)
   (2005/C 193/33)
   Kohtumenetluse keel: soome
   Euroopa Ühenduste Komisjon esitas 15. juunil 2005 hagi Soome Vabariigi vastu. Hageja esindajad on D. Triantafyllou ja I. Koskinen, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               1)
            
            
               tuvastada, et kuna Soome Vabariik on kehtestanud maksuvoliniku määramise nõude maksukohustuslastele, kes ei oma asukohta Soome Vabariigis, kuid tegeleb seal maksustatava äritegevusega ning kelle asukoht on teises liikmesriigis või kolmandas riigis, kellega on sõlmitud nõukogu 15. märtsi 1976. aasta direktiivi 76/308/EMÜ (1) vastastikuse abi kohta teatavatest maksude, tollimaksude ja muude meetmetega seotud nõuete sissenõudmisel ning nõukogu 7. oktoobri 2003. aasta määruse (EÜ) nr 1978/2003 halduskoostöö kohta käibemaksu valdkonnas ja määruse (EMÜ) nr 218/92 kehtetuks tunnistamise kohta (2) reguleerimisalale vastava reguleerimisalaga vastastikuse abi leping, siis on Soome Vabariik rikkunud nõukogu 17. mai 1977. aasta kuuenda käibemaksudirektiivi 77/388/EMÜ (3) artiklitest 21 ja 22 ning Euroopa Ühenduse asutamislepingu artiklitest 28 ja 49 tulenevaid kohustusi;
            
         
               2)
            
            
               mõista kohtukulud välja Soome Vabariigilt.
            
         Õiguslikud alused ja peamised argumendid
   Kuuenda käibemaksudirektiivi 77/388/EMÜ artikli 21 lõike 2 kohaselt ei ole liikmesriikidel lubatud kehtestada maksuvoliniku määramise kohustust selles riigis asukohta mitteomavale ettevõtjale, kelle asukoht on teises liikmesriigis. Maksuvoliniku määramine on sellisel juhul ettevõtjale, kelle asukoht ei ole liikmesriigis, alati vabatahtlik.
   Soome süsteem on sellega seoses järgmine: a) kui ettevõtja on Soomes asukohta mitteomav maksukohustuslane, on maksukohustus saajal (“vastupidine maksukohustus”); b) kui Soomes asukohta mitteomavale ettevõtjale antakse võimalus registreerida end maksukohustuslasena, peab ta määrama endale maksuvoliniku Soomes.
   Soome süsteem ei ole maksuvoliniku määramise osas ühenduse õigusega kooskõlas. Maksuvoliniku määramise kohustus on vastuolus kuuenda käibemaksudirektiivi artikli 21 lõikega 2.
   Soome süsteem võib küll anda maksukohustuslasele valikuvabaduse, kas registreerida end maksukohustuslasena või mitte, kuid Soome ei saa seda valikut seada sõltuvusse maksuvoliniku määramise kohustuse täitmisest, mis on vastuolus kuuenda käibemaksudirektiiviga ja otseselt vastuolus direktiivi 200/65/EÜ (4) eesmärgiga ning asutamislepingus kehtestatud kaupade vaba liikumise ja teenuste osutamise vabaduse põhimõtetega.
   
      (1)  EÜT L 73, 19.3.1976, lk 18.
   
      (2)  EÜT L 264, 15.10.2003, lk 1.
   
      (3)  kumuleeruvate käibemaksudega seotud liikmesriikide õigusaktide ühtlustamise kohta: ühine käibemaksusüsteem: ühtne maksubaas (EÜT L 145, 13.6.1977, lk 1).
   
      (4)  Nõukogu 17. oktoobri 2000. aasta direktiiv 2000/65/EÜ, millega muudetakse direktiivi 77/388/EMÜ seoses käibemaksu tasumise eest vastutava isiku määramisega (EÜT L 269, 21.10.2000, lk 44).